Diari Oficial de la Generalitat Valenciana


Sumari del DOGV 6765, del 02-05-2012 (2012/4151)

RESOLUCIÓ de 19 d'abril de 2012, del director general d'Administració Local, per la qual es publiquen els Estatuts de la Mancomunitat de les Valls.
---------------------------------------------------------------------------------------------------------------------------------------------------

### Dades del document

Número de DOGV
:   6765

Data del DOGV
:   02-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4151


Data del document
:   19-04-2012

Organisme emissor
:   Conselleria de Presidència

Tipus de document
:   Resolució

Descriptors 

:   * Quartell
    * Benavites
    * Benifairó de les Valls
    * Faura
    * Quart de les Valls
    * reglament intern
    * administració local
    * associació de municipis

RESOLUCIÓ de 19 d'abril de 2012, del director general d'Administració Local, per la qual es publiquen els Estatuts de la Mancomunitat de les Valls. [2012/4151]  
La disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, disposa que les mancomunitats de la Comunitat Valenciana adaptaran els seus estatuts a la nova regulació continguda en el dit text legal. La mencionada adaptació, perquè tinga eficàcia, requerix que els Estatuts de la Mancomunitat de les Valls siguen publicats en el Diari Oficial de la Comunitat Valenciana, d'acord amb el que disposa l'article 93.4 de l'esmentada Llei 8/2010.  
La Mancomunitat de les Valls ha procedit, d'acord amb el que disposa l'esmentada norma, a l'adaptació dels seus estatuts a esta. Remesos l'expedient tramitat i els estatuts aprovats, no s'hi advertix cap infracció de l'ordenament jurídic.  
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els Estatuts de la Mancomunitat de les Valls, el text dels quals es transcriu a continuació com a annex, atés que s'ha acreditat en l'expedient la legalitat de les actuacions.  
Contra la present resolució, que no posa fi a la via administrativa, podran els interessats interposar un recurs d'alçada davant del superior jeràrquic del director general d'Administració Local en el termini d'un mes, comptat des de l'endemà de la seua publicació, de conformitat amb el que establixen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no es pot interposar recurs en via administrativa, d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 19 d'abril de 2012.- El director general d'Administració Local: Vicente Saurí Martí.  
  
  
ANNEX  
  
Estatuts de la Mancomunitat de les Valls  
  
Article 1. Municipis que integren la Mancomunitat  
1. Els municipis de Benavites, Benifairó de les Valls, Faura, Quart de les Valls i Quartell, a l'empara del que disposa l'ordenament jurídic vigent, constituïxen la Mancomunitat de les Valls per a l'organització i prestació en forma mancomunada d'obres, servicis o activitats de la seua competència, arreplegades en els seus estatuts.  
2. La Mancomunitat té personalitat i capacitat jurídica per al compliment dels seus fins específics  
  
Article 2. Seu  
La Mancomunitat de les Valls té la seu a l'Ajuntament de Faura, plaça d'Enric Garcés, número 1.   
  
Article 3. Fins  
Correspon a la Mancomunitat, com a finalitat immediata, la prestació dels servicis següents i l'execució de les obres necessàries per a la seua prestació:  
a) Protecció civil.  
b) Prestació de servicis socials.  
c) Recollida i tractament de residus.  
d) Prestació d'utensilis, ferramentes i maquinària la titularitat dels quals tinga la mancomunitat.  
e) Prestació de servicis de certificació electrònica.  
f) Recollida d'animals.  
g) Promoció turística.  
h) Finestreta única.  
Així mateix, col·laborarà en l'àmbit que afecte els interessos dels cinc municipis en la protecció del medi ambient i de la salubritat pública, en la participació en la gestió de l'atenció primària de la salut, en activitats culturals i esportives, ocupació del temps lliure i joventut, així com en la participació en la gestió dels centres educatius comuns als municipis que la integren.  
El procediment per a l'assumpció de nous servicis serà el mateix que el de la seua constitució:  
- Aprovació pel Ple de la Mancomunitat per acord favorable adoptat per majoria absoluta del nombre legal dels seus membres.  
- Informació pública durant un mes en tots els ajuntaments mancomunats i comunicació a la diputació provincial i òrgan competent de la Generalitat Valenciana per a l'emissió d'informe.  
- Aprovació definitiva per acord favorable adoptat per majoria absoluta del nombre legal de membres del Ple de cada municipi mancomunat.  
- Remissió a l'òrgan competent de la Generalitat Valenciana a l'efecte de la publicació en el Diari Oficial de la Comunitat Valenciana.  
  
Article 4. Capacitat jurídica  
1. La Mancomunitat, per al compliment dels fins que els són propis, té personalitat jurídica i capacitat d'obrar plenament i independent de la dels municipis que la integren.  
2. Correspon a la Mancomunitat, per a la prestació dels servicis o l'execució de les obres de la seua competència, les potestats previstes en la normativa bàsica de règim local que determinen els seus estatuts. En defecte de previsió estatuària li correspondran totes les enumerades en dita normativa sempre que siguen necessàries per al compliment de la seua finalitat i de conformitat amb la normativa aplicable a cada una de les dites potestats.  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat.  
El president.  
El vicepresident o vicepresidents, si és el cas.  
3. Podrà igualment crear-se totes les comissions informatives que es requerisquen, tenint en compte el nombre de servicis que la Mancomunitat preste.  
La creació, composició i funcionament d'estes comissions s'acordarà en la sessió extraordinària a què es referix l'article 12.2, sense perjuí de la possibilitat d'acordar modificacions en sessions posteriors. En tot cas estaran compostes com a màxim per un terç del nombre legal de membres del Ple de la Mancomunitat, i poden tindre caràcter permanent o especial.  
4. Comissió Especial de Comptes. La Comissió Especial de Comptes és d'existència preceptiva, i és el president de la Mancomunitat, el president nat d'esta. Els representants de la Comissió seran designats entre els membres del Ple, i s'utilitzarà el sistema de vot ponderat.  
  
  
Article 6. El Ple de la Mancomunitat  
1. El Ple de la Mancomunitat estarà integrat pels vocals representants de les entitats mancomunades, triats pels seus respectius plens.  
  
2. Cada entitat mancomunada estarà representada en el Ple pel seu alcalde o alcaldessa i un altre regidor o regidora triat pel Ple del seu respectiu ajuntament per majoria absoluta.  
3. El mandat de vocals coincidix amb el de les respectives corporacions.  
4. Els vocals del Ple de la Mancomunitat perdran la dita condició quan perden la condició de regidor, o així ho acorde el Ple de l'ajuntament representat.  
Article 7. Designació de representants i terminis  
1. Després de la realització d'eleccions locals, i dins del termini de 30 dies següents a la sessió constitutiva de cada un dels ajuntaments mancomunats, es nomenaran els vocals representants en la Mancomunitat, i s'haurà comunicar l'acord a esta.  
2. Fins a la data de constitució del nou ple, actuarà en funcions l'anterior i el seu president.  
3. La sessió constitutiva del Ple de la Mancomunitat s'haurà de realitzar dins dels 10 dies hàbils següents a la conclusió del termini per a la designació de representants per tots els municipis mancomunats. A este efecte, el president en funcions, amb les consultes oportunes prèvies, efectuarà la convocatòria amb l'antelació prevista en l'article 12.3 d'estos estatuts. En el cas que no es realitze la convocatòria amb l'antelació necessària, la sessió constitutiva es realitzarà a les 12.00 hores del desé dia hàbil posterior a la conclusió del termini per a la designació de representants per tots els municipis mancomunats.  
  
4. Durant el període a què es referix el paràgraf 2, només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre legal de membres del Ple.  
  
Article 8. Competències i atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels Estatuts.  
e) L'adquisició de béns immobles i drets subjectes a la legislació patrimonial quan el seu valor supere el 10% dels recursos ordinaris del pressupost i l'import de tres milions d'euros, així com l'alienació del patrimoni, quan el seu valor supere el percentatge ni la quantia indicats.  
f) Aprovació d'ordenances.  
g) Determinació dels recursos propis de caràcter tributari.  
h) L'aprovació dels projectes d'obres i servicis quan siga competent per a la contractació o concessió, i quan encara no estiguen previstos en els pressupostos.  
i) Admissió i separació de membres de la Mancomunitat.  
j) Concertació d'operacions de crèdits.  
k) Aprovació de les formes de gestió dels servicis.  
l) Elegir i destituir el president.  
m) Fixar anualment les aportacions econòmiques dels municipis integrants de la Mancomunitat establides en l'article 18 d'este estatut.  
  
n) Les altres atribucions que per la legislació vigent es conferixen al Ple de l'Ajuntament.  
  
Article 9. Nomenament del president  
1. El president de la Mancomunitat serà triat pel Ple de la Mancomunitat, entre els seus membres, per majoria absoluta del nombre legal de vots.  
2. Podran ser candidats a la presidència tots els vocals alcaldes membres de la Mancomunitat.  
3. Si cap candidat obté majoria absoluta en la primera votació, es farà 24 hores després una segona votació, i es triarà aquell qui obtinga més vots. En cas d'empat s'elegirà el de major edat.  
  
4. Per a la destitució del president se seguirà el mateix procediment que el que establix la legislació vigent per a la destitució de l'alcalde.  
  
  
Article 10. Vicepresident  
El president designarà un vicepresident o més, en nombre màxim de dos, que el substituiran per l'orde del seu nomenament en cas d'absència, vacant o malaltia. D'estos nomenaments s'informarà al Ple en la primera sessió que es realitze.  
  
  
  
Article 11. Competències i atribucions del president  
Correspon al president de la Mancomunitat les competències següents:  
a) Dirigir el govern i administració de la Mancomunitat.  
b) Convocar i presidir les sessions del Ple i de qualsevol altre òrgan municipal.  
c) Decidir els empats amb vot de qualitat.  
d) Dirigir, inspeccionar i impulsar els servicis, obres i activitats de la Mancomunitat.  
e) Ordenar pagaments, retre comptes i administrar els fons i béns de la Mancomunitat.  
f) Disposar gastos dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, servicis i subministraments, dins dels límits establits per la legislació vigent per a l'alcaldia.  
i) Representar la Mancomunitat.  
j) Exercir accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes les que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.  
El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a) i j).  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple realitza sessió ordinària com a mínim una vegada cada dos mesos. Correspon al Ple decidir-ne la periodicitat, mitjançant un acord adoptat en sessió extraordinària que haurà de convocar el president dins dels 30 dies següents de la sessió constitutiva. Les sessions extraordinàries es faran quan així ho decidisca el president o ho sol·licite almenys una quarta part del nombre legal de vocals. En este últim cas la realització de la sessió no podrà demorar-se més de 15 dies hàbils des que va ser sol·licitada.  
3. La convocatòria de les sessions ordinàries o extraordinàries del Ple de la Mancomunitat amb la seua documentació es remetrà als vocals almenys amb dos dies hàbils d'antelació, de conformitat amb les normes del procediment administratiu. La convocatòria es podrà comunicar per mitjans telemàtics, sempre que l'interessat hi haja assenyalat este mitjà com a preferent o haja consentit la seua utilització i es considerarà feta des que en quede constància de la recepció per l'interessat, així com de la data, l'hora, la identitat i el contingut. L'acreditació de l'accés al contingut de la convocatòria ha de fer-se pel destinatari o pel seu representant i pels mitjans que la Llei 11/2007, de 22 de juny, d'Accés Electrònic dels Ciutadans reconeix com d'identificació electrònica.  
  
4. El Ple es constituïx vàlidament amb l'assistència d'un terç del nombre legal dels seus membres, que mai podrà ser inferior a tres. Este quòrum ha de mantindre's al llarg de tota la sessió.  
5. En tot cas, es requerix l'assistència del president i secretari de la Mancomunitat o de qui legalment els substituïsquen.  
  
Article 13. Sistemes d'acords  
1. Als efectes de votacions, en el Ple de la Mancomunitat s'utilitzarà el sistema de vot ponderat, i es prendrà com a referència el nombre de regidors que corresponen a la Mancomunitat, d'acord amb l'article 179 de la Llei Orgànica 5/1985, de 19 de juny, Reguladora del Règim Electoral General, i s'atribuirà a cada vocal un nombre de vots proporcional al nombre d'habitants del municipi a què representa. El nombre d'habitants que servirà de base per a l'aplicació d'esta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat.  
2. El vot serà emés per l'alcalde o alcaldessa de cada municipi, si estiguera present en la sessió i, si no hi és, pel regidor designat com a segon vocal pel ple d'eixa corporació.  
3. La resta d'aspectes relatius al règim de funcionament, sessions i competències dels òrgans de la Mancomunitat s'ajustarà al que establixen els presents estatuts i a allò que s'ha establit per als ajuntaments en la normativa de règim local.  
  
Article 14. Habilitats estatals  
1. En esta mancomunitat hi haurà, almenys, un lloc de treball a què correspondrà l'exercici de les funcions públiques necessàries previstes en la legislació bàsica de règim local.  
Mentres no cree i classifique l'òrgan autonòmic competent l'esmentat lloc, les dites funcions poden ser exercides per algun funcionari amb habilitació de caràcter estatal d'algun dels municipis que integren la Mancomunitat, amb la designació prèvia pel Ple d'esta.  
  
2. Tret que es cree un lloc a l'efecte, la responsabilitat administrativa de la funcions de comptabilitat, tresoreria i recaptació podrà ser atribuïda a algun membre del Ple de la Mancomunitat o a funcionari d'esta o dels ajuntament integrants.  
Si s'estima que el volum de servicis o recursos de la Mancomunitat és insuficient per al manteniment del lloc d'habilitat estatal es podrà de conformitat amb la normativa aplicable, sol·licitar l'exempció de l'obligació de mantindre'l, en els termes previstos per als ajuntaments.  
  
En eixe supòsit, i una vegada concedida l'esmentada exempció, les funcions reservades a habilitats nacionals s'exerciran a través de funcionari amb esta habilitació d'algun dels municipis que integren la Mancomunitat, si això no fóra possible les dites funcions reservades s'exerciran per mitjà d'acumulació a un funcionari amb habilitació de caràcter estatal d'una altra entitat local o pel servici d'assistència de les diputacions.  
  
Article 15. La resta del personal  
1. El Ple de la Mancomunitat aprovarà anualment, juntament amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
  
2. La selecció i règim jurídic d'este personal, així com la provisió dels llocs de treball existents es regirà, de la mateixa manera que per a la resta de les corporacions locals, pel que establix la normativa bàsica sobre funció pública, règim local i la resta de la legislació aplicable.  
  
  
Article 16. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 17. Ordenances fiscals  
1. Per a la imposició, l'exacció, la liquidació i el cobrament dels seus recursos, la Mancomunitat aprovarà les ordenances corresponents als distints servicis, i les dites ordenances tindran força obligatòria en tots els municipis integrants, una vegada aprovades.  
2. Correspondrà als municipis integrants de la Mancomunitat l'elaboració dels padrons fiscals corresponents, d'acord amb les seues ordenances, la remissió d'estos al Servici Provincial de Recaptació de la Diputació de València, en els terminis establits a este efecte, així com la remissió d'una còpia dirigida a la presidència de la Mancomunitat, a l'efecte de la seua aprovació. Així mateix, els municipis facilitaran la informació necessària per a la tramitació d'altes, baixes i modificacions referides als contribuents que, o bé no hagen sigut inclosos en els padrons fiscals corresponents, per ser una alta posterior a la seua confecció, o bé presenten alguna dada errònia objecte d'esmena o baixa. L'incompliment d'esta obligació podria donar lloc a la separació forçosa prevista en l'article 27 dels presents estatuts.  
  
La Mancomunitat podrà en tot moment, pels seus propis mitjans, comprovar la veracitat i l'exactitud de les dades a què es referix el número anterior.  
  
Article 18. Aportacions econòmiques  
Les aportacions de municipis mancomunats es fixaran anualment per a cada exercici econòmic pel Ple de la Mancomunitat, amb el quòrum de la majoria absoluta del nombre legal dels seus membres i seran les següents:  
a) Una quota principal i obligatòria per a atendre els gastos generals de funcionament i inversió, en proporció al nombre d'habitants de dret de cada municipi, segons la xifra oficial de població a 1 de gener publicada per l'INE.  
b) Una quota extraordinària i obligatòria per a atendre gastos d'este caràcter.  
  
Article 19. Característiques de les aportacions  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
Article 20. Forma i termini dels pagaments  
1. Les aportacions econòmiques dels municipis es realitzaran trimestralment i s'hauran d'ingressar durant els primers 15 dies d'este. En el cas que algun municipi es retardara en el pagament de la quota més de dos trimestres, el president requerirà el seu pagament en el termini d'un mes. Transcorregut el dit termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor a fi que les entregue a la Mancomunitat.  
  
2. Esta retenció és autoritzada expressament pels ajuntaments mancomunats en el moment d'aprovació dels presents Estatuts, sempre que s'adjunte el certificat de descobert reglamentari en cada cas.  
  
  
Article 21. Pressupost  
1. La Mancomunitat aprovarà anualment un pressupost de conformitat amb el que disposa la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer i dels drets que es prevegen liquidar durant el corresponent exercici econòmic.  
  
3. S'inclouran en el pressupost, les inversions que es puguen realitzar, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o posteriorment. A este efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà, tant inicialment com d'ara en avant, segons el nombre d'habitants de dret de cada entitat, segons el padró municipal.  
  
No obstant això, i donades les característiques de les aportacions a la Mancomunitat, podran ser tinguts en compte altres factors de ponderació.  
  
Article 23. Duració  
La Mancomunitat es constituïx per temps indefinit.  
  
Article 24. Modificació d'estatuts  
1. La modificació dels Estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels Estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
  
a) Objecte. Competències i potestats.  
b) Òrgans de govern i sistema de representació dels municipis en estos.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
3. Les restants modificacions estatutàries tindran caràcter no constitutiu i requeriran l'aprovació inicial pel Ple de la Mancomunitat, l'audiència als ajuntaments mancomunats durant un mes i resolució definitiva pel Ple de la Mancomunitat per majoria absoluta.  
  
  
Article 25. Adhesió de municipis  
1. Per a l'adhesió a la Mancomunitat d'un nou municipi serà necessari:  
a) El vot favorable de la majoria absoluta dels membres de la corporació municipal interessada.  
b) La Mancomunitat haurà de prendre nota del dit acord i sotmetre'l a informació pública durant un mes.  
c) Aprovació per majoria absoluta pel Ple de la Mancomunitat.  
  
2. L'aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants, multiplicat pel nombre d'habitants de dret de l'entitat que en sol·licita la inclusió.  
  
Si no hi ha tal patrimoni, aportarà la quota que resulte de multiplicar la quantitat a què es referix l'apartat b) de l'article 18 per un nombre d'anys que no podrà excedir cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix, haurà d'aportar tots els gastos que s'originen amb motiu de la seua inclusió en la Mancomunitat.  
  
Article 26. Separació unilateral  
1. En el cas que un municipi adherit a la Mancomunitat decidisca unilateralment separar-se'n serà necessari:  
a) Haver romàs com a membre de la Mancomunitat almenys quatre anys.  
b) Acord municipal adoptat per majoria absoluta i caldrà comunicar a la Mancomunitat la voluntat d'abandó unilateral amb una antelació mínima d'un any.  
c) Prendre nota, per la Mancomunitat, del dit acord i sotmetiment a informació pública durant un mes.  
d) Aprovació per majoria absoluta pel Ple de la Mancomunitat.  
  
2. L'Ajuntament que decidisca separar-se de forma unilateral haurà d'haver complit tots els compromisos pendents que tinga amb la Mancomunitat, així com pagar tots els gastos originats per la seua separació i la part del passiu contret per la Mancomunitat a càrrec seu.  
  
  
Article 27. Separació forçosa  
1. Procedirà la separació forçosa d'un municipi mancomunat en els supòsits següents:  
a) Incompliment del pagament de les seues aportacions durant més de dos trimestres.  
b) Incompliment d'aquelles altres actuacions necessàries per al correcte desenrotllament de la Mancomunitat a què estiguen obligats pels seus estatuts.  
La decisió de separació forçosa requerix la tramitació del procediment següent:  
a) Aprovació inicial pel Ple de la Mancomunitat.  
b) Sotmetiment a informació pública durant un mes.  
c) Aprovació per majoria absoluta pel Ple de la Mancomunitat.  
  
En tot cas, haurà d'anar precedit de requeriment a l'ajuntament i li atorgarà un mes prorrogable perquè procedisca al compliment de les seues obligacions. Si estes no es feren efectives en el dit termini, s'adoptarà acord de separació forçosa i es conclouran els tràmits de liquidació assenyalats en els presents estatuts.  
  
Article 28. Liquidació per separació  
1. La separació de la mancomunitat d'un municipi o de diversos municipis no implicarà la necessitat de procedir a la liquidació d'aquella, i esta operació quedarà diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hi hagen aportat béns adscrits a servicis propis es farà, excepte un acord amb els municipis interessats, una liquidació parcial a fi que eixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Los municipis separats no podran, excepte el que establix el paràgraf anterior, al·legar drets de propietat sobre els béns i servicis de la Mancomunitat ubicats en el seu terme municipal.  
3. Si, com a conseqüència de la separació d'un municipi o de diversos municipis, la Mancomunitat deixara de ser viable, es procedirà a la seua dissolució d'acord amb el que establix l'article 29.   
  
Article 29. Dissolució de la Mancomunitat  
La Mancomunitat es dissoldrà per alguna de les causes següents:  
  
a) Per desaparició del fi o fins per als quals va ser creada.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta legal dels seus membres.  
c) Perquè l'estat, comunitat autònoma o diputació provincial du a terme la prestació dels servicis objecte d'esta.  
  
Article 30. Procediment de dissolució  
1. El procediment de dissolució de la Mancomunitat serà el mateix que s'establix per a la seua creació i requerirà:  
a) Aprovació de la dissolució de la Mancomunitat per majoria absoluta del Ple.  
b) Informació pública durant un mes en tots els ajuntaments mancomunats.  
c) Informes de la diputació provincial i de l'òrgan competent de la comunitat autònoma en matèria de règim local.  
d) Aprovació en els plens municipals per majoria absoluta.  
e) Aprovació per majoria absoluta de la Mancomunitat de la proposta efectuada per la comissió liquidadora de conformitat amb el que disposa este article.  
f) Remissió a l'òrgan competent de la Generalitat que publicarà la dissolució en el Diari Oficial de la Comunitat Valenciana i donarà de baixa la Mancomunitat en el Registre d'Entitats Locals de la Comunitat Valenciana.  
2. Aprovada la dissolució de la Mancomunitat per part dels plens municipals i abans de la seua remissió a la Generalitat s'haurà d'haver creat una comissió liquidadora composta almenys pel president de la Mancomunitat i dos vocals. S'hi integraran per a complir les seues funcions assessores el secretari i també l'interventor, si hi ha. Podrà igualment convocar a les seues reunions a experts determinats, només a l'efecte d'escoltar la seua opinió o preparar informes o dictàmens en temes concrets de la seua especialitat.  
3. La Comissió, en termes no superior a tres mesos, farà un inventari de béns, servicis i drets de la Mancomunitat; xifrarà els seus recursos, càrregues i dèbits, i farà una relació del seu personal i procedirà més tard a proposar al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
  
DISPOSICIÓ FINAL ÚNICA  
  
1. El funcionament de les mancomunitats per mitjà del sistema de vot ponderat entrarà en vigor després de la realització de les següents eleccions locals i de la nova constitució dels seus òrgans de govern i es mantindrà fins a eixe moment el sistema que utilitzara.  
2. En el que no preveuen els presents estatuts serà aplicable la Llei 7/1985, Reguladora de les Bases de Règim Local; el Reial Decret Llei 781/1986, pel qual s'aprova el text refós de les disposicions legals vigents en matèria de règim local, en els seus articles bàsics; la Llei 8/2010, de 23 de juny, de la Generalitat, de Règim Local de la Comunitat Valenciana i la resta de disposicions que per raó de la matèria s'apliquen.